《顺宗至德大圣皇帝挽歌词三首》
唐代·武元衡

桥山同轨会，轩后葬衣冠。东海风波变，西陵松柏攒。

鼎湖仙已去，金掌露宁乾。万木泉扃月，空怜凫雁寒。

容卫晓徘徊，严城阊阖开。乌号龙驭远，遏密凤声哀。

昆浪黄河注，崦嵫白日颓。恭闻天子孝，不忍望铜台。

哀挽渭川曲，空歌汾水阳。夜泉愁更咽，秋日惨无光。

缵夏功传启，兴周业继昌。回瞻五陵上，烟雨为苍苍。

作者简介：武元衡（758―815），唐代诗人、政治家，字伯苍。缑氏（今河南偃师东南）人。武则天曾侄孙。建中四年，登进士第，累辟使府，至监察御史，后改华原县令。德宗知其才，召授比部员外郎。岁内，三迁至右司郎中，寻擢御史中丞。顺宗立，罢为右庶子。宪宗即位，复前官，进户部侍郎。元和二年，拜门下侍郎平章事，寻出为剑南节度使。元和八年，征还秉政，早朝被平卢节度使李师道遣刺客刺死。赠司徒，谥忠愍。《临淮集》十卷，今编诗二卷。